AARHUS: Efter en kort pause i januar, hvor vandflyveren fra Nordic Seaplanes har været til det årlige hovedeftersyn, starter ruten igen med første afgang tirsdag 19. februar. Der er afgang fra Aarhus kl. 07.30 og fra København 08.45.

Vandflyveren flyver fire afgange hver vej frem til 1. april, hvorefter der flyves fem afgange hver vej. Og det er med store forventninger, at vandflyveren igen går i luften.

- I 2018 satte vi igen rekord med over 13.000 passagerer og en omsætning på lige ved 20 millioner kroner, og vi regner helt sikkert med at øge igen i 2019, siger direktør Lasse Rungholm.

Han fastslår, at vandflyveren er den hurtigste transportform mellem landets to hovedbyer.

Ruten drives efter en midlertidig tilladelse til 2020, men Nordic Seaplanes er fortsat i gang med at få den permanente miljøgodkendelse på plads i København.

- Der er en god dialog med kommunen, så vi håber og tror på, at også denne sidste godkendelse kommer i hus. Når den gør det, udvider vi med et fly mere, siger Lasse Rungholm.